**Innspill til planarbeidet**

Innhold

[**1.** **Rektornettverkene** 1](#_Toc93423293)

[**2.** **Kommunale barnehagestyrere og styrernettverkene** 6](#_Toc93423294)

[**3.** **Organisasjonene** 9](#_Toc93423295)

[**4.** **Velferdsutvalget** 11](#_Toc93423296)

[**5.** **Bodø Ungdomsråd** 12](#_Toc93423297)

[**6.** **Foreldrenes arbeidsutvalg i skole og barnehage (FAU og SU),** 13](#_Toc93423298)

[**7.** **Dialogmøte med private barnehageeiere** 15](#_Toc93423299)

[**8.** **Skriftlige innspill fra FAU og SU** 15](#_Toc93423300)

[8.1. FAU ved Tverlandet skole 15](#_Toc93423301)

[8.2. FAU ved Østbyen skole 16](#_Toc93423302)

[8.3. FAU ved Alberthaugen skole 17](#_Toc93423303)

[8.4. FAU ved Saltstraumen skole og SU ved Saltstraumen barnehage 17](#_Toc93423304)

[8.5. FAU ved Mørkvedmarka skole 18](#_Toc93423305)

[8.6. SU Barnas hus/sentrum barnehage 18](#_Toc93423306)

**Utfordringer knyttet til økonomi, prognoser og kapasitet er presentert i møtene.**

# **Rektornettverkene**

**Vi har hatt følgende møter:**

Nettverk for barneskoler 27.09.21

Nettverk for ungdomsskoler 05.10.21

Nettverk for 1-10 skoler 05.10.21

Nettverk for oppvekstsenter 05.10.21

**Forberedelsesoppgave:**

1. Hva er barnets beste? Hva legger vi til grunn når vi snakker om barnets beste? (f.eks. pedagogisk og sosialt tilbud, kvalitet/kvalifiserte lærere1, foreldrenes ønsker, lang skolevei/skyss, distriktspolitikk)
2. Fordeler og ulemper med de ulike skoleslagene (rene barne- og ungdomsskoler eller 1-10 skoler).
3. Skolestørrelser:
   * Bør vi sette et tak på skolestørrelse? (jf. eksisterende skolebehovsplan)?
   * Hvor liten kan en skole være? (kvalifiserte lærere, særlig på u-trinn med valgfag, språkfag og andre spesialfag, flere elever på samme alder å samarbeide med etc.). Er det ut fra dette akseptabelt å opprettholde alle skolene i Bodø? Bør noen u-trinn slås sammen til større enheter/skoler?
4. Skyss-lengde, hva er akseptabelt ut over 4-km grense som i dag (for elever på barneskoler og på ungdomsskoler)?

Det er naturlig nok noen ulike refleksjoner ut fra hvilke skoler rektorene representerer. Det er likevel noen klare fellestrekk og anbefalinger vi kan trekke etter nettverksmøtene.

1. **Hva er barnets beste?**

En vil få ulike svar fra ulike ståsted, men noen hovedelementer går likevel igjen:

* Det gode laget rundt barnet samt nok og kvalifiserte lærere (gode fagmiljøer) er det viktigste.  Elevene skal ha et likt/godt tilbud uansett hvor de går på skole i kommunen. Dette blir viktigere jo eldre elvene blir.  Når det samles god kompetanse på en skole (lærere) vil det også komme elevene til gode.
* Et trygt og godt (sosialt og faglig) skolemiljø (inkludert skolevei)
* En skole må ha så mange elever at alle kan finne sin «match» - noen å leke og være sammen med.
* Forutsigbarhet er veldig viktig; at elever og foreldre er informert og har tid til å forberede seg.
* Barna bør få gå på sin nærskole, særlig de yngste. Se på kombinasjon av 1-4 skole og barnehage (oppvekstsenter).  På små steder er skolen en viktig del av nærmiljøet og en del av familiens og barnas identitet. Skolen er et sted der det skjer mye aktivitet også på ettermiddag/kveldstid. Det som er bra for en familie er ofte også bra for barnet.

1. **Fordeler og ulemper ved ulike skoleslag**

|  |  |  |
| --- | --- | --- |
| **Skoleslag** | **Fordeler** | **Ulemper** |
| Rene barne- og ungdomsskoler | Ved bytte av skole er det mange elever som får en «ny sjanse» og som blomstrer. Nye og flere relasjoner/venner. For de fleste er det positivt å komme i et nytt miljø. Mange trenger et skifte.  Ny rolle og nye voksne | Overganger (kan kompenseres med gode rutiner) |
|  | Utdanningen er spesialisert.  Større fagmiljø blant lærere på samme trinn (særlig ungdomstrinn) til å utvikle profesjonen. | Ikke bra med for store enheter i forhold til inkludering og et trygt og godt skolemiljø |
|  | Kan ha kvalifiserte lærere i mange fag og tilby bredden i fremmedspråk. |  |
|  | Bedre kjønnsbalanse blant lærere på en større skole. Viktig ved rekruttering av nye lærere (har behov for flere menn). Konkurrerer med videregående skoler om kvalifiserte lærere. |  |
|  | Gode resultater på skolebarometeret – stabilitet på grunn av gode fagmiljøer |  |
|  | Rektor har god oversikt.  God personalgruppe |  |
|  | Det er mulig for flere skoler å samarbeide om elevene/se ting i samarbeid når elevene skal gå over fra barneskole til ungdomsskole. |  |
| 1-10 skoler | Tydelig sammenheng gjennom hele skoleløpet. Ser elevene i et langt løp.  Mangfold både pedagogisk og sosialt  Fagmiljø som drar veksler på hverandre (men må være en viss størrelse på skolen) | Mer kompleks ledelse:  Ulike behov for kompetanse på barne- og ungdomstrinn.  Skal ta imot barn fra barnehage – og uteksaminere elever på 10. trinn (men er også spennende) |
|  | Barnetrinnet drar nytte av støttefunksjoner på u-trinnet | Små ungdomstrinn gir dårligere fagmiljø blant lærere for å utvikle profesjonen |
|  | God overgang fra barne- til ungdomsskolen. | Derom det «låser seg» for barnet – drar de det med seg gjennom hele skoleløpet. De får en rolle som det er vanskelig å bryte ut av. Mange elever har godt av å skifte miljø. |
|  | U-skolelever kan ha praksis på SFO (f.eks) | Utviklingstid med lærerne: Lettere å konsentrere seg om ren barneskole eller ungdomsskole |
|  |  | Faglærere står ofte alene på trinnet, særlig på små skoler |
| Oppvekstsenter (barnehage-skole) | Tett samarbeid barnehage og skole – ser barnets utvikling fra 0-16 år.  På små steder står en sterkere med oppvekstsenter fordi en kan samle ressursene/kompetanse og lære av hverandre.  Elever i aldersblandet klasse lærer mer | Sliter med rekruttering av kvalifiserte lærere i alle fag.  Er uheldig dersom det kun er en lærer som skal ha ansvaret for en elevgruppe; da må relasjon mellom lærer og elev være god. |
|  |  | Et godt faglig miljø kan være vanskeligere å få til på små skoler. |

1. **Skolestørrelse:**

* Det viktigste er at det er rom nok – og store nok rom. Må ikke fylle opp skolene så mye at en ikke kan drive variert undervisning.
* På en liten skole er elevene ofte prisgitt noen få medelever og det er vanskelig å dele opp elevgruppen på andre måter.
* En skole bør ikke være større enn ca. 700 elever. Dette forutsetter uansett gode og store nok rom, et godt uteområde etc.  For en leder vil likevel en skole med opp mot 525 elever være passe stor med tanke på bl.a. oppfølging av ansatte.  Ledelsen har god oversikt og en får en sammenspleiset personalgruppe.  75 elever pr. trinn virker som en god skolestørrelse.
* En skole bør ikke være mindre enn at det er mulig å få tak i kvalifiserte lærere og at det skapes et godt faglig miljø. Nedre grense bør være 50-100 elever. Lite utviklende både for elever og lærere dersom skolen blir for liten. Det kan ikke være foreldrene som styrer skolestrukturen og som kan avgjøre hva som er faglig forsvarlig.
* Må likevel sees i sammenheng med distriktene og hva som er akseptabel skysslengde/skolevei, særlig for de yngste elevene. Her må oppvekstsenter med skole og barnehage være et alternativ, og at ungdomstrinn evt. samles i større enheter. En bør også utnytte mulighetene for fjernundervisning på en bedre måte og å knytte tettere nettverk mellom de små skolene.
* Viktig å ivareta en nærmiljøfunksjon i en bydel/bygd selv om skolestrukturen endres.
* Ungdomsskolen/ungdomstrinn bør ha minimum 3-4 paralleller for å få et sterkt fagmiljø (bør f.eks. ha 10 mattelærere på ungdomstrinnet). 4-5 paralleller er ideelt.  På u-trinn med 130-140 elever blir faglærere mye alene (f.eks. norsk-engelsk-matte). Stor arbeidsmengde på lærere. Vanskelig å få tak i kvalifiserte norsk- og engelsklærere.
* Ved 3-parallell u-skole vil en ha større bredde i faglighet og større tetthet på lærere. Kan fylle opp fra 2 til 4 parallell ungdomsskole (men ikke for store skoler, jf. Mo i Rana).
* Det er lite forskning som viser at et skoleslag/størrelse er bedre /dårligere enn andre. En stor skole må derfor være godt begrunnet

1. **Skyss:**

* Det er ønskelig at elevene skal kunne gå/sykle til skolen
* Det er likevel akseptabelt å skysse elevene til skolen, særlig på ungdomstrinnet dersom det er nødvendig for å gi elevene et godt tilbud med kvalifiserte lærere.
* Det er akseptabelt med ca. 30 min. skoleskyss. Noe mer for de eldste elevene. 10 timers skoledag inkludert skyss er for lenge for de aller fleste elevene, særlig i småskolealder.
* Forutsigbarhet er viktig – da går det som regel bra. Det er en del elever som har lang skyss-vei allerede i dag.
* Elever på 1-4 trinn bør ikke skysses uten tilsyn.
* Skyss gir mindre fleksibilitet (kan ikke forlenge eller forkorte skoledagen)

**Forslag til endret struktur:**

**Barneskolenettverk**

* Må se på skoler som har hatt mye ledig kapasitet over mange år (jf. Bankgata skole) – og ikke de som har mindre variasjoner.
* Bodøsjøen skole: Omgjøre Bodøsjøen skole til ren barneskole. Flytte ungdomstrinnet til Bankgata skole der det er ledig kapasitet over tid.
* Saltstraumen skole: Gjøre om skolen til oppvekstsenter. Flytte ungdomstrinn (evt. 5-10 trinn) til Tverlandet skole.
* Skaug oppvekstsenter: Flytte 5-7 trinn til Løpsmarka skole.
* Samle u-trinn i Skjerstad og Misvær til en av skolene.
* Rønvik og Saltvern skoler: En av skolene omgjøres til ren ungdomsskole og den andre til ren barneskole.
* Tenke fleksibilitet i større grad – at byggene kan benyttes til ulike formål til ulik tid (bl.a. tenke barnehage inn i skolebygg).
* Ha fleksible inntaksområder slik at en kan beholde skoler på sentrale steder/i alle bydeler, men at elever til ulike tider kan «flytte» mellom skoler ved evt. endringer i elevtall.
* Det er viktig at drift av skolebygg (for mye areal) ikke går på bekostning av antall lærere.

**Ungdomsskolenettverk**

* Ungdomstrinnet på Saltstraumen skole bør flyttes til Tverlandet skole – for å gi elevene et godt sosialt og faglig miljø.
* Elevene fra Skaug bør flyttes til Løpsmarka skole
* Bankgata skole kan ta imot 2 klasser til pr. trinn.
* Saltvern skole blir i perioden (jf. Prognoser) 3-parallell ungdomsskole og Rønvik 2 parallell. Bodøsjøen skole har ca. 40 elever pr. trinn på ungdomsskolen. Bør ha 2 store ungdomsskoler i sentrum/Rønvik. Bankgata-Saltvern-Rønvik bør sees på under ett.
* U-trinn fra Bodøsjøen bør flyttes til Alstad U.
* Må bruke pengene smart – og med gode skolefaglige begrunnelser.

**Nettverk 1-10 skoler**

* Ungdomstrinnet på Saltstraumen skole bør flyttes til Tverlandet skole – for å gi elevene et godt sosialt og faglig miljø. Men en slik strukturendring gjør noe med lokalsamfunnet.
* Flytte u-trinnet fra Bodøsjøen skole til Bankgata skole
* Er det nok med 2 barneskoler i Bodøsjøen-Alstad-Grønnåsen?
* Må det være 2 barneskoler i sentrum?
* Skolene i byen bør fylles opp slik at penger kan brukes til drift/undervisningsmateriell (og at det ikke klattes på mange gamle skolebygg)
* Må ikke bruke ostehøvel – men gjøre tiltak som monner – og som totalt sett blir bedre for elevene i Bodø kommune
* Saltvern skole kan om noen år ta inn elever fra Østbyen (og Aspåsen tar resten)

**Oppvekstsenter**

* Slå sammen sentrumsskolene til 1-10 skoler
* Skysse u-skoleelever fra Skaug til Kjerringøy i stedet for til Løpsmarka (bygge opp et større miljø på Kjerringøy)
* Ved dårlig kapasitet ved andre skoler – skysse elever ut til distriktene som har ledig kapasitet
* Kjøre rene barneskoler og ungdomsskoler i byutviklingsområdene der avstandene ikke er så lange
* Mer bruk av teknologi og digital undervisning for å tilby flere fag ved små skoler/små trinn.
* Mer samarbeid skolene imellom kan kompensere for manglende kvalifiserte lærere
* Se på muligheten av å være noen dager i Skjerstad og noen dager i Misvær: Lærere får flere å samarbeide med og elevene får flere å være sammen med. (evt. mellomtrinn i Misvær og ungdomstrinn i Skjerstad).
* Bør få frem barnets stemme ved skolene i distriktene.

# **Kommunale barnehagestyrere og styrernettverkene**

**Innspill fra møte med alle kommunale barnehagestyrere 26.08.21:**

* Det må også sees på de private barnehagene. Eierne må tas med på banen.
* Det bør være mangfold i barnehagene, der vi har både store og små enheter.
* Må opprettholde dagens kapasitet i Sentrum. Tilbakemelding fra foreldre som har fått barnehageplass i Rønvik, men som har ønsket plass i Sentrum, er at de heller søker overføring til en annen sone. Foreldre ønsker å ha det enkelt
* Kan være hensiktsmessig å flytte Gjæran avd. Osphaugen til Mørkvedbukta bhg. Grunnet store utgifter til rehabilitering av bygg.
* Hvis man først skal ta ned Gjæran barnehage avd. Osphaugen er spørsmålet hvor lenge det er liv laget for Messiosen.
* Konsekvensen ved å evt. legge ned Stokkvika barnehage er at barna der vil gå over til private barnehager.
* Når vi legger ned kommunale barnehager vil disse barna søke nærmest hjemmet og ikke til en annen kommunal barnehage.
* Kan være fornuftig å flytte Regnbuen til Rønvika (innspill fra alle gruppene)
* Info til politikerne: De barna som ikke har rett til plass (barn født i desember, januar og februar) vil kanskje ikke få plass slik de gjør i dag.
* Andre momenter vi kan ta med til politikerne er å vedtektsfeste minimum 2- helst 3 uker sammenhengende ferie for barna på sommeren. Dette vil gi innsparing i forhold til vikarbruk på sommeren.

**Møter i styrernettverkene 11.10.21 (tre nettverk)**

**Refleksjonsoppgaver:**

* Hva er de viktigste faktorene for at et barn skal ha det trygt og godt i barnehagen? Hva definerer en barnehage med god kvalitet?  ​
* I forlengelsen av dette - hva er barnets beste når vi skal se på barnehagestrukturen? Vi tenker da både på det enkelte barnet og barnegruppa i en barnehage/avdeling  ​
  1. Hva er fordeler/ ulemper for barnehager som har mye ledig kapasitet og som må ta inn barn gjennom hele året?   ​
  2. Hva er fordeler/ ulemper i barnehager som ikke har plass til alle barn som søker og som har tidvis lange ventelister gjennom året?   ​
  3. Hva er fordeler/ ulemper med små barnehager? Bør vi si noe om hvor liten en barnehage kan være?  ​
  4. Hva er fordeler/ ulemper med store barnehager? Bør det være et tak for hvor stor en barnehage kan være?   ​
  5. Hva er fordelen/ ulemper med barnehager med rene små og storbarnsavdelinger og barnehager med aldersblandede grupper?   ​
* Har du konkrete endringsforslag?  ​
* Er det andre forhold vi må tenke på i vurderingen av barnehagestruktur?  ​

**Faktorer som bidrar til en god og trygg barnehage med kvalitet:**

* Trygge voksne som kjenner barna, skaper gode relasjoner og har tid til å se hvert enkelt barn (varme, omsorg, entusiasme)
* Stabilitet og trivsel i personalgruppa
* Kompetent personale som legger til rette for barns utvikling. Godt samarbeid på tvers. Personal som er i faglig bevegelse
* Nok pedagoger/nok folk.
* Venner og tilhørighet
* Gode strukturer/planer som er kjent for de ansatte og foreldrene
* Fleksibilitet
* Godt og sikkert bygg og uteområder

**Størrelser (fordeler og ulemper)**

* 4-6 avdelinger er en god størrelse: Stort fagmiljø/flere å spille på for å få- og gi råd og veiledning. Ikke så avhengig av om alle går like godt over ens. Lettere å jobbe på tvers/dele på personale (ble veldig synlig under korona; ungene hadde flere på sin egen alder i hver kohort). Større faglig utvikling.
* Må være lett å samarbeide (2 og 2 avdelinger) – blir mindre sårbart ved f.eks. fravær.
* Uheldig med små barnehager, de er veldig sårbare ved fravær.
* Fordeler med små barnehager: Alle kjenner alle, tilknytning og oversikt. Men det er svært sårbart ved fravær.
* Nærhet og kjennskap til alle er en fordel i små barnehager. Færre voksne for barna å forholde seg til og mindre logistikk/organisering. Sårbart ved sykdom og i ferieavvikling.
* Utfordrende for styrer å forholde seg til to hus.
* Større økonomisk frihet i større barnehager.
* Mindre fleksibilitet i små barnehager/få som kan korrigere
* Det bør i planen sies noe om hvor store/små barnehager vi skal ha i kommunen

**Fordeler og ulemper ved å ta inn unger gjennom hele året (ledig kapasitet)**

* Fordel med noe ledig kapasitet – kan da ta inn unger gjennom året og det er mindre behov for vikarer ved fravær.
* Men det er lite økonomisk bærekraftig å ha flere barnehager enn det er barn. Må likevel ta høyde for variasjoner i et litt lengre perspektiv.
* Ledig kapasitet er bra for de barna/familiene som får plass når de trenger det. De som starter får en rolig tilvenning når de kommer enkeltvis. Mindre trykk på høsten. Større sjanse for at søsken får plass i samme barnehage.
* Tilvenning av barn gjennom hele året skaper uro i gruppa, særlig for de yngste barna.​ Må stadig starte på nytt. Tilvenning av nye barn krever ressurser som da tas fra den øvrige barnegruppa.
* Venteliste er en ulempe, men noen på vent er bra – da slipper en å drive med ledig kapasitet.
* Ulempe med ventelister: Foreldre bytter barnehager etter et år dersom de ikke får plass på førstevalg med en gang. Uheldig for barna.

**Rene små- og storbarnsavdelinger kontra blandet barnegruppe (fordeler og ulemper)**

* I en blandet gruppe er det vanskelig å ivareta de minste barna. 1-åringer har større omsorgsbehov enn eldre barn.
* Delt gruppe: Pedagogikken tilpasses aldersgruppen og de fysiske behovene ungene har. Det blir mer oversiktlig, særlig for de minste barna.
* Rekker ikke rent faglig å dekke alle behovene i en blandet gruppe. Bedra at 2 og 2 avdelinger samarbeider.
* Fordel med blandet gruppe: Ulik modenhet hos barn – kan være lettere å finne noen å leke med. Slipper tilvenning til ny avdeling. Lettere å fylle opp barnehagen.
* Bør ha noen uker der 5-åringene er samlet

**Andre innspill:**

* Må ta høyde for at prognoser kan ha feilmarginer. I år er det født langt flere barn enn «beregnet». Må ikke bygge ned så mye at vi om noen år må bygge nye barnehager.
* Fleksibilitet i bygg er derfor viktig (mulighet til å kjøre opp kapasiteten).
* Samarbeid med privat sektor er viktig.
* En bør se på kriterier for opptak av barn – ikke kun alder. Særlig med hensyn til søsken.
* Dersom kommunen ønsker at det skal bo folk i distriktene, må det være et barnehagetilbud. Gjerne som et oppvekstsenter i tilknytning til skolen. Også viktig med samarbeid mellom barnehager og med veiledning.
* Kommunen må bestemme seg for en strategi – det er slitsomt å stå i utrygghet
* Behov for kompetanseheving for å styrke rollen som pedagogisk leder – stå i den rollen de har.

# **Organisasjonene**

**Møte 03.09.21**

**Spørsmål til diskusjon:** **Hva er det mulig å gjøre av strukturelle endringer?**

**Innspill fra møte:**

* En må ha tid til å ta dette opp i organisasjonene og foreslår et eget arbeidsmøte etter at lokale lønnsforhandlinger er gjennomført.
* Det er flere andre problemstillinger som kunne vært gjenstand for diskusjon; Kaupang-rapporten (hvorfor vi sammenlikner oss med kommuner som har en annen skolestruktur), distriktspolitikk etc.
* Kommunedelsutvalgene bør også høres
* Barnas beste er uansett det viktigste – også med tanke på hvor stor/effektiv en barnehage skal være (jf. antall avdelinger)

**Møte 06.10.21**

3 av forbundene meldte frafall. Til stede var representanter fra Utdanningsforbundet (skole og barnehage), Fagforbundet og Skolelederforbundet.

**Agenda for møte:**

Gjennomgang av presentasjon med noen refleksjonsoppgaver

Gjennomgang av innspill fra forbundene

**Innspill:**

BARNEHAGENE

* Det er vanskelig å svare på spørsmål om endret barnehage- og skolestruktur når en ikke har helheten om prognoser og utvikling i barne- og elevtall.
* Dersom det etableres flere oppvekstsenter er det viktig å ivareta den barnehagefaglige delen.
* Det må opprettholdes en balanse mellom kommunale og private barnehager.
* Ønsker et mangfold av små og store barnehager – slik at foreldre har valgfrihet; hva som passer for deres barn. Valgfrihet også for ansatte.
* Ser at det kan være positivt med større fagmiljø i større enheter; flere å spille på.
* Nærbarnehageprinspippet er viktig. Det er viktig for de yngste barna spesielt – at dagen ikke blir så lang på grunn av lang vei til barnehagen (men lengre kjøreveg til barnehagen betyr at foreldrene er lenger sammen med barna).
* For mange betyr det mye at barna går i barnehage med unger de senere skal gå på skolen med.
* Det er viktig at de tillitsvalgte tas med i prosesser som angår deres arbeidssted.
* Kvalitet på bygg har mye å si – derfor viktig å fylle opp de nyeste barnehagene. Her må kommunen være god på å selge seg inn.

SKOLENE

* Barnets beste vurderes ut fra eget ståsted, men godt faglig og sosialt miljø. Forutsigbarhet er viktig. Mange skoler sliter med å få tak i kvalifiserte lærere og vikarer.
* En har sett at lærere også søker seg fra store til små skoler
* Har ikke helt tillitt til framskriving av folketall/prognoser; det er store endringer i prognosene fra 2016 og i dag.
* Ønsker en fortsatt desentralisert skolestruktur (det blir folk av unger fra distriktene også)
* Det er kommunens oppgave å sikre kvalifiserte lærere til alle skolene (dette er en generell problemstilling, ikke bare på de små skolene)
* Bør se på Naturskolen ifm ressursbruk
* Skoleskyss/lengde: Elever på u-trinn kan takle det bedre enn de yngste elevene. Elever bør ikke ha over 30 min. reisevei til skolen.
* En er delt i skolelederforbundet i spørsmålet om rene barne- og ungdomsskoler kontra 1-10 skoler.
* Mange har godt av et skolebytte når de starter på ungdomskolen
* Ungdomstrinn fra Saltstraumen kan ha godt av et større faglig og sosialt miljø ved å flytte til Tverlandet skole.
* Bør se på muligheten av å fordele elevene fra Østbyen skole på Aspåsen og Saltvern skoler.
* Bør vurdere om det er behov for 3 barneskoler i Bodøsjøen-Alstad-Grønnåsen området
* Bør vurdere å flytte ungdomstrinnet fra Bodøsjøen skole til Bankgata skole
* Vil være størst besparelser ved å gjøre grep i sentrum
* Skoler må ikke bli for små, men noen skoler må vi ha i distriktene dersom det skal bo folk der.
* 4-5 paralleller på u-trinn er kanskje ideelt, men vi har ikke en slik struktur i Bodø i dag

GENERELT

* Kommunen må bli bedre på å selge oss inn – og sørge for rekruttering til barnehagene
* Hva sier forskning om størrelse på barnehager/større fagmiljø?
* Se rapport «Skoleforskning en risikosport»
* Utfordrende å se på overtallighet/kuttlister hvert år på grunn av nedgang i søkertall
* Ostehøvelprinsippet skader mer enn å gjøre endringer i strukturen. Skolene kan ikke drifte med mindre ressurser/lærere enn i dag
* FAU og kommunedelsutvalgene må involveres i prosessen
* Åpenhet og ærlighet er viktig: At det handler mye om økonomi
* Ulike argumenter må belyses, og så må fagkontoret komme med forslag

# **Velferdsutvalget**

**Møte 13.10.21**

**Agenda for møte:**

* Presentasjon av kunnskapsgrunnlag og utfordringer
* ​Refleksjon og diskusjon

**Spørsmål til refleksjon:**

* Hva legger dere i KVALITET i skolen og barnehagen? ​
  + Hva er barnets og elevens beste når vi skal se på ​barnehage- og skolestrukturen?​
* Hva er akseptabel ledig kapasitet i kommunale ​barnehager?​
* Færre lærere eller færre skolebygg? ​
  + Skal vi fortsette med «ostehøvelprinsippet» ​eller gjøre større endringer i strukturen (jf. anbefalinger ​i Kaupang-rapport og økonomiske rammer)​

**Innspill fra møte:**

**Gruppe 1**

* Kvalitet - nok fagutdannet folk. Holder ikke med assistenter til barn som trenger bistand
* Bli sett med faglig blikk
* Barn skal oppleve kvalitet
* Fysiske forhold UU - trygge skoleveier
* Barnehager i nærmiljøet, oppvekstsenter i små miljøer. Veksle på personell
* Vi må tenke langt nok frem når det gjelder skole
* Vi er i kampen om vår skole. Hvor skal vi være i 2025?
* Gode initiativ å tenke sonene rundt skolene.
* Større fleksibilitet i barnehager, ta imot barn underveis.

**Gruppe 2**

* Færre lærer eller færre skolebygg - er ikke der i dag.
* Se på inntaksgrenser
* Mobilitet å flytte lærere
* Inntaksgrenser rundt små skoler krevende
* Må ikke ta kuttene på forskudd
* Rart å se til de sammenlignbare kommunene, er ikke lik Fredrikstad og Drammen.

**Gruppe3**

* Kvalitet handler ikke bare om utdanning.
* Gode rom og plass i skolen
* Ikke alle elever er teoretikere, må legge til rette for praktikere
* Noen elever trenger mer gym
* Skoler og barnehager må ha nok personale ute og inne.
* Personal må være ute i mobbesonen i skolene
* Skolene må ligge nært der de bor. Men det må også være fritt skolevalg.
* Barnehagekapasitet. Må være en buffer. For å kunne gi plass underveis for foreldre.
* Bruke personalet fleksibelt mellom barnehager.
* Færre lærere eller skolebygg - kunstig problemstilling.
* Barn må få barnehageplass i sitt nærområde.

**Gruppe 4**

* Alt sagt, kvalitet er det viktigste, godt utdannet og på rett plass
* Trenger et mangfold
* Ulike typer barnehager
* Foreldre må få velge
* Ekstra plass i barnehager for å kunne tilby plass underveis.
* Trenger gode skolebygg
* Kan ikke fire på lærere
* Kan lærere reise i stedet for elever?

# **Bodø Ungdomsråd**

**Møte 15.11.21**

**Agenda:**

Presentasjon

Gruppearbeid og plenum

**Spørsmål til gruppearbeid:**

* Hva er en god skole for dere?​
  + Hva er fordeler og ulemper med en stor skole med mange elever?​
  + Hva er fordeler og ulemper med en liten skole med få elever?​
  + Hva er en god størrelse på en ungdomsgruppe?
* Bør det være en grense for hvor stor eller liten en skole kan være?​
* Hva tenker dere om skoleskyss; hva er «akseptabel» tid å ​bruke på buss eller båt?​

**Innspill fra gruppearbeidet:**

**Det viktigste for en god skole:**

* Godt samhold mellom elevene
* God undervisning
* Lærere som engasjerer elevene
* Alle blir sett og får oppfølging
* De ansatte har nok tid til elevene og riktig kunnskap
* Tilgang til miljøterapeuter og helsesykepleiere

**Fordeler og ulemper med store og små skoler:**

* Det er viktig at alle elvene føler seg sett. Det kan være lettere på en liten skole. Elevene får grundigere tilbakemeldinger på en liten skole.
* Ulempe med en liten skole er mindre tilbud, dårlig med spesialutstyrte rom etc.
* Det blir mindre kompetanse dersom en lærer må lage opplegg til alle elever på 1-10 trinn

**Skolestørrelse:**

Det må være minimum 20-30 elever på en skole.

Ungdomstrinnet bør være minimum 10-25 elever. Det handler om å finne venner og å lære seg til å omgås ulike folk

**Skyss:**

Maks 30 min en vei. Dette kan være for lenge for de yngste elevene

# **Foreldrenes arbeidsutvalg i skole og barnehage (FAU og SU),**

**Møte 23.11.21**

Sted: Folkeforum og på Teams

Antall deltakere: Det var invitert to representanter fra hver skole og barnehage.

**Følgende kommunale barnehager representert:**

Saltstraumen, Gjæran, Rønvik, Hunstad øst, Bjerkenga, Barnas hus/Regnbuen, Sentrum avd. Vestbyen og avd. Parkveien, Skivika, Mørkvedmarka, Løding

**Følgende skoler og oppvekstsenter var representert:**

Alstad B, Bankgata, skolen i Væran/Helligvær oppvekstsenter, Alberthaugen, Kjerringøy oppvekstsenter, Hunstad B, Saltvern, Løpsmarka, Aspåsen, Saltstraumen, Tverlandet, Misvær oppvekstsenter, Mørkvedmarka, Skaug oppvekstsenter, Østbyen

**Agenda:**

* Gjennomgang av presentasjon med noen refleksjonsspørsmål
* Spørsmål og innspill fra deltakerne

**Refleksjonsspørsmål:**

* Hva legger dere i kvalitet i barnehagen og skolen?​
* Hvordan skal kommunen spare penger uten at dette går ​på bekostning av kvaliteten?​
* Innspill til hvordan vi kan utnytte ledig kapasitet i ​barnehagene og skolene​

**Stilte spørsmål fra deltakerne (og svar):**

* Spørsmål rundt ressurstildeling: Dette skjer hvert år ut fra søknad fra rektorene om behov. Har en ramme som skal fordeles. Bodø kommune ligger innenfor lærernorm og pedagognorm.
* Spørsmål om Kaupang-rapport og kommuner vi sammenligner oss med: Valg av kommuner ut fra folketall og økonomiske forutsetninger (Drammen, Fredrikstad, Lillestrøm, Skien, Kristiansund, Tønsberg, Sandefjord). Det stilles spørsmålstegn ved sammenlikningsgrunnlaget (bl.a. arealutstrekning)
* Spørsmål om endring av inntaksområder og hvorfor foreldre ikke har fått forslag til høring: Administrasjonen har mulighet, gjennom vedtatt forskrift, til å vedta endring dersom det er nødvendig. Foreldre skal informeres i god tid, men det er ingen krav til høring i forkant.
* Spørsmål om risikoanalyse ved endringer i struktur: Endringer skal begrunnes og vi må si noe om konsekvenser. Lover og regler skal følges uavhengig av løsning.

**Innspill til refleksjonsspørsmålene**

* Kvalitet handler om de voksne som jobber i barnehagen og skolen. Viktig at kommunen klarer å holde på kompetansen. Kutt kan føre til at kommunen mister gode folk (krevende arbeidshverdag).
* Samspill mellom skole, SFO og barnehage i et nærmiljø og samspillet mellom foreldre og lag og organisasjoner /omgivelsene i nærmiljøet er en kvalitet.
* Skolen som del av nærmiljøet: Må kunne bruke skolebygg ut over skoletiden
* Kvalitet er at ungene blir sett. Klassene må ikke bli for store
* Godt klassemiljø
* Gode forhold for de ansatte
* Gode lokaler og læringsmidler
* Barnehage og skole knytta til nærmiljøet og trygg skolevei
* Samarbeid skole og barnehage fører til trygg overgang
* Det skjer mye læring på tvers av fagmiljøer
* En bør prioritere å fylle opp i nye bygg, men skolevei for de yngste barna bør ikke bli for lang (maks. 2-2,5 mil). Ved skyss: Må se på trafikksikkerhet ved på- og avstigning – særlig viktig for de yngste

**Øvrige innspill fra deltakerne:**

* Viktig at kommunen opererer med de samme tallene/prognosene i alle planer og prosjekter jf. arbeidet med ny by. En nedbygging av barnehage- og skolekapasiteten henger dårlig sammen med satsingen på byutvikling i sentrum og i ny by. Å snakke om nedgang i elevtall kan fort bli en selvoppfyllende profeti.
* Er svært kritisk til rammevilkårene for skolesektoren – og en innsparing på 331 mill. over 4 år – hvordan er dette mulig?
* Foreldrene kan være med å påvirke politikken
* Bør legge andre investeringer på vent (kyststien, treningsparker etc.)
* Viktig å ta høyde for svingninger i elevtall. Det er uforutsigbart hvor elevene kommer, og det må derfor være en viss fleksibilitet.
* Sårbare barn lider under stadige kutt i budsjettene. Å bruke penger på skole er en god investering for fremtiden
* Barnehage- og skolekontoret må sørge for fortsatt utvikling av Bodøskolen og sørge for at elevene kommer seg gjennom skolesystemet.
* Utfordrende at det satses mye på kultur samtidig som det kuttes i skole
* Flytte på skolegrenser kan være lurt for å utnytte ledig kapasitet ved skoler
* Noen bydeler har mange barnehager, enkelte sliter med å fylles opp. Det er ikke heldig dersom barnehagen må legge ned midt i et barnehageår. Derfor viktig å se på strukturen.
* Håper ikke at prosjekter på venteliste skyves ytterligere. Viktig å fullføre det vi har begynt på.
* Ønsker innsyn i begrunnelser og tall

# **Dialogmøte med private barnehageeiere**

Hensikten med møtet var å orientere om arbeidet med barnehage- og skolebehovsplanen, og komme i dialog med de private barnehagene om utfordringer knyttet til demografi og kapasitet.

Til stede var eier-representanter fra følgende barnehager/eiere: Norlandia, Læringsverkstedet, Studentsamskipnaden, Jensvoll, Trollmyra, Lillevollen, Bamsebo, Rønvik Menighetsbarnehage, Vågønes, Grønnåsen, Glaungan, Abrakadabra og Labbetuss.

**Innspill:**

* Kommunen bør vise til forskning når en drøfter kvalitet og struktur i barnehagene (GOBAN).
* Private barnehager sitt bidrag er å gå med noe ledig kapasitet slik at kommunen kan tilby foreldre/barn barnehageplass gjennom året.
* Det er vanskelig å si noe om ledig kapasitet før etter 15.02. De fleste barnehager fylles opp i april/mai, er usikker på om det vil skje i 2022.
* En kan ikke gi noen signaler om evt. nedleggelse – dette vil skape usikkerhet og dårlig søknad til aktuelle barnehager.
* Kvalitet i barnehager handler også om bygg-kvalitet og uteområder. Har derfor forståelse for at kommunen ønsker å fylle de nyeste barnehagene/byggene.
* De aller fleste ønsker barnehageplass i nærheten av der de bor.
* Bør ha variasjon og mangfold i alle soner
* Viktig å få tilskudd til rett tid

# **Skriftlige innspill fra FAU og SU**

Nedenfor er en oppsummering av skriftlige innspill mottatt etter møte den 23.11.21.

Innspillene er i sin helhet lagret i Elements på saksnummer 2021/8258.

## 8.1. FAU ved Tverlandet skole

* Kvalitet handler om tid og ressurser nok til å ivareta tilpassa opplæring – ut fra elevenes nivå og evner. Opplevelse av mestring og faglig utvikling. Elever som trenger spesialundervisning skal få den opplæringen de har krav på.
* Tidlig innsats
* Psykososialt miljø som skaper trygghet, trivsel og inkludering. Dette skapes best i små klasser og med høy lærertetthet.
* Stabilitet i elevgruppene og lærerne. Unngå hyppige klassebytter, lærerskifte og høyt sykefravær. Elevgruppe og lærere må bli kjent over tid.
* Kompetente og trygge voksne som ser barna
* Kvalifiserte, kompetente og motiverte lærere den viktigste ingrediensen for å skape kvalitet i skolen. Må sørge for å ta vare på lærere i Bodøskolen; opplevelse av motiverende arbeidsdager og at de strekker til. Kurs og videreutdanning bør prioriteres.
* Trenger ulike faggrupper som samarbeider i skolen; assistenter, fagarbeidere, skolehelsetjeneste og PPT
* Relevant læringsmateriell med utgangspunkt i elevens behov. God balanse mellom digitalt og analogt.
* Vedlikeholdte bygg og godt renhold
* FAU er bekymret over kutt i skolen de siste årene – ytterligere kutt vil gå ut over kvaliteten
* Opplever at lærere er slitne og at det er vanskelig å få tak i vikarer
* Er bekymret for klassestørrelser – og at lærere ikke får tid og ressurser til å mestre arbeidshverdagen. Trenger flere ansatte og mer skolemateriell
* Muligheter for kutt: Prosjekt skolemat, kutt i kultur, kutt i andre områder enn skole, kutt i administrasjonen, kutt i sykefravær, bedre innkjøpssamarbeid, bruke ideelle organisasjoner og næringsliv i klasserommet, kutt i tekniske etater.
* Forstår ikke hvordan kommunen kan kutte ytterligere i skole og samtidig ivareta elever og ansatte
* Kutt kan medføre dårligere kvalitet, dårligere rekruttering og lærerflukt
* Trenger en skole som styrker elevens psykiske helse og som jobber forebyggende og som ivaretar barna
* Mer tid til elevene – og mindre tidstyver/rapportering
* Trenger flere lærere per elevgruppe og involvere assistenter i det pedagogiske arbeidet (se til barnehagen)
* Trenger gode bygg med spesialutstyrte rom
* Det er til elevens beste at det er attraktivt å bo i hele kommunen. Beholde nærskoler for alle elever (små- mellom og ungdomstrinn) og Alberthaugen

## 8.2. FAU ved Østbyen skole

Økonomi, omstilling og nytenking

* Økonomi er en faktor som setter grenser for gode ambisjoner for skolesektoren
* OK-avdelingen må legge vekt på å argumentere for at rammene blir så gode som mulig
* En del tiltak kan ikke måles økonomisk på samme måte som teknisk sektor – bl.a. en erfaren stab lærere som har stor betydning for kvaliteten i skolen
* Anbefaler at administrasjonen lager analyser som gir bystyret bedre innsikt i hvordan effekten av innsats i skolen og i annet forebyggende arbeid slår ut i andre deler av kommunen og offentlig økonomi
* Påpeker manglende økonomisk kontroll og utgiftsøkninger på investeringsprosjekter. Kritisk til prioriteringer. Stiller spørsmål ved om økonomistyringen ved skolene er god nok
* Stiller spørsmål ved om det er noe å hente på felles innkjøp og samkjøring av investeringer (f.eks. lokaler til kroppsøving i bydelene)
* Skeptisk til spesialanlegg som fordrer mye trafikk fremfor aktivitet i nærmiljøet
* Skoler og barnehager er fundament i en desentralisert byutvikling – de vil kunne få mindre ressurser hvis en stor andel av kommunens ressurser ledes mot visjonene om en kompakt by (ny flyplass- ny by)
* Bør se kritisk på støttefunksjoner som Bratten, biblioteket, Newton-rom etc. slik den økonomiske situasjonen har blitt

Kvalitet

* Forutsigbarhet for foreldre og elever er viktig. Det er store fordeler ved at elevene går på samme skole fra de er 6-12 år
* Vektlegger verdien av nærhet mellom skole og barnehage
* Elevenes deltakelse i lokale lag og foreninger som har tilknytning til samme skoleområde har en verdi og er en kvalitet ved en skole
* Kommunen må operere med samme prognose (jf. ny by-prosjektet). Østbyen skole kan ikke konkurrere om investeringer i ny by dersom forutsetningene er ulike
* Planen bør vise hvordan innvandrerbefolkningen fordeler seg i bydelene
* Etterlyser et større fokus på SFO; SFO er en omfattende del av skolens aktivitet og er med på å øke utnyttelsesgraden av det fysiske miljøet – både ute og inne. Viser til ny rammeplan for SFO

Boliganalyse

* Lite fokus på utbyggingsprogram/utbyggingstakt. FAU har kartlagt at det er potensial for 900-1100 nye boenheter i Østbyen sitt inntaksområde i en 10-årsperiode.
* FAU påpeker en motsetning mellom eksisterende kommunedeler/bydeler og utviklingen av ny bydel som vil få konsekvenser for kapasitetsutnyttelse i skoler og barnehager
* Barnehage- og skolebehovsplan bør være en premiss i arbeidet med ny bydel og drøfte problemstillinger rundt usikkerhet når det gjelder antall boliger/utbyggingstakt, kapasitetsutnyttelse med mer

Nedskjæringer – uspesifiserte strukturelle tiltak

* Ulike alternativer for Østbyen skole må vurderes fra ulike sider – ikke ensidig i disfavør for Østbyen
* Det kan skje demografiske endringer på sikt som må tas med i vurderingen
* Skolen (ansatte, elever og foreldre) har levd med usikkerhet i lang tid og håper at barnehage- og skolebehovsplanen gir grunnlag for en positiv fremtid for Østbyen skole

Det vises til følgende vedlegg: Nærskoleprinsippet og utdanningsdirektoratet sin tolking

## 8.3. FAU ved Alberthaugen skole

* Forventer at innspill til planen vurderes reelt
* Skeptisk til kutt i skolebudsjett som vil føre til dårligere kvalitet
* Besparelser på at elever trives og gjennomfører skolegang er ikke tatt med i regnestykket. Skolekutt vil generere større kostnader på sikt.
* Kutt i skolesektoren merkes allerede; manglende skolemateriell til fagfornyelsen, dårligere svømmetilbud, klasser blir slått sammen, dårlige uteområder etc.
* Bodø skårer dårligere på kommunebarometeret på skole og barnehage fra 2018-2021
* Stiller spørsmålstegn ved SSB sin prognose om nedgang i elevtall. Viser til at Ny By prosjektet og Bodø 2024 legger til grunn mer aktivitet og tilflytting til byen. Viser også til ECoC og Index Nordland
* Kjenner oss ikke igjen med tanke på ledig kapasitet; klassene er fulle og arealer er små. Vi hører også om kø for å få barnehageplass
* Alberthaugen er nødvendig for barn der normalskolen ikke klarer å møte barnas behov
* Med nedskjæringer i skolebudsjett blir det mer behov for alternativt tilbud som Alberthaugen
* Fraråder på det sterkeste å kutte i skoletilbudet generelt og Alberthaugen skole spesielt.
* Oppfordrer Bodø kommune til å fokusere på inntektssiden, bl.a. EU midler til forskning på utdanning, kontakt med næringsliv og kapitalsterke investorer, revurdere/omprioritere utbytte fra kommunalt eide selskaper (bl.a. Bodø Energi), utnytte muligheten Bodø 2024, forskningsbasert skole- og utdanningsledelse
* Skoleskyss kan aksepteres for ungdomsskoleelever
* Kvalifiserte voksne er viktigere enn skolemat

## 8.4. FAU ved Saltstraumen skole og SU ved Saltstraumen barnehage

* Ikke ønskelig å flytte barnehagen til skole og ungdomstrinnet til Tverlandet. Flytting av u-trinn kan være første brikken i en dominoeffekt der tilbudene nedlegges en for en
* Færre tilbud gjør bygda mindre attraktiv for unge å bosette seg i
* Stedstilknytningen for barna i Saltstraumen vil være større om ungdomsskolen blir i bygda
* Er redd også ungdomsklubben og svømmebassenget vil forsvinne
* Barna har rett til å gå på skole i det som er deres naturlige nærmiljø
* Elever fra Seines bruker allerede 30 min. i buss for å komme til skolen
* Psykososialt miljø/trygghet og tidsbruk på buss er faktorer som bør telle mot en flytting av u-trinn
* Barnehagen på Tuv ha et nyrenovert og flott uteområde med fin beliggenhet og stor plass for barna å utfolde seg på. Foreldre ønsker å beholde barnehagen på Tuv.
* En stiller spørsmålstegn ved besparelser på å flytte barnehagen – og måtte oppgradere bygg og uteområder ved skolen
* Det må tas hensyn til økt tilflytting til Tverlandet – og om det er plass på skolen ved økt tilflytting også til Saltstraumen
* Er redd en mister styrer i barnehagen dersom den flyttes til skolen – det er ikke barna tjent med
* Det må planlegges for befolkningsvekst i Saltstraumen – og ikke kutte i tilbud
* Det er kommunens ansvar å rekruttere lærere (gjøre jobben lukrativ nok), og skal ikke ha betydning i denne sammenhengen
* FAU vil ikke gi opp kampen mot å flytte u-trinnet til Tverlandet. Evt. vedtak om dette vil bli lagt frem for lovlighetskontroll for Statsforvalteren etter kommunelovens paragraf 59.

## 8.5. FAU ved Mørkvedmarka skole

* Kvalitet i skolen er at hvert barn blir sett – det innebærer større voksentetthet.
* Rystende at lærerstillinger kuttes samtidig som det prioriteres gratis skolemat. Matpakken er en god indikator på hjemmesituasjonen – gratis skolemat kan i verste fall kamuflere utfordringer på hjemmebane.
* Søkertall til lærerutdanning er synkende. En grunn kan være hardt arbeidspress/utbrenthet
* Voksentetthet er det som betyr mest for barnets beste

## 8.6. SU Barnas hus/sentrum barnehage

I forbindelse med orienteringsmøte om fremtidig barnehage- og skole behov så har jeg noen forslag. Jeg forstår det slik at det blir kutt i denne sektoren av politikerne, men at det sees på andre løsninger hvis det finnes.

Dere har sikkert tenkt på det, og noen stillinger mister vi med disse forslagene:

* Til vasking kan det groveste gjøres med robotvaskere (Men det er fortsatt behov for vaskere for å ha god kvalitet).
* Opplæring av elever så har vi mange løsninger hvor du får en lærer på ipaden. Hvis elevene i noen timer får en lærer på øret via ipaden så kan en hjelpelærer være i klasserommet og følge med at alle gjør som de skal og oppfører seg. Da unngår du overtid evt. tap av kvalitet de dagene du mangler kvalifisert lærer.
* Vi har også ubenyttede ressurser hos foreldrene, evt. andre som jobber turnus. (Jeg selv blant annet). Som gjerne kunne ytet mer. Jeg har ikke helt troen på dugnad da dette lett blir utnyttet, men en symbolsk timelønn gjør det lønnsomt samtidig som det blir registrert bruk av ressurser utenfra. Det jeg tenker som er fornuftig bruk her er hjelpelærer, den dagen kvalifisert lærer mangler fysisk. Men vi kan ha digital lærer. Enten på storskjerm eller på hver enkelt sin pad.
* Behold lærere som går av og bruk dem på pensjonistvilkår.
* Det kan være aktuelt i fremtiden å bruke kunstig intelligens for å overvåke vedlikeholdsbehov av bygningsmasse.